Document ID: 32005D0011

SKLEP EVROPSKE CENTRALNE BANKE
z dne 17. novembra 2005
o razdelitvi prihodka Evropske centralne banke iz naslova eurobankovcev v obtoku med nacionalne centralne banke sodelujočih držav članic
(ECB/2005/11)
(2005/831/ES)
SVET EVROPSKE CENTRALNE BANKE JE -
ob upoštevanju Statuta Evropskega sistema centralnih bank in Evropske centralne banke ter zlasti člena 33 Statuta,
ob upoštevanju naslednjega:
(1)
Za omogočitev razporeditve sredstev v rezervacije za tveganja deviznega tečaja, obrestne mere in cene zlata je treba ponovno sprejeti Sklep ECB/2002/9 z dne 21. novembra 2002 o porazdelitvi prihodka Evropske centralne banke iz naslova eurobankovcev v obtoku med nacionalne centralne banke sodelujočih držav članic (1). Dodatno je iz operativnih razlogov primerneje, da se prihodek Evropske centralne banke (ECB) iz naslova eurobankovcev v obtoku razdeli samo enkrat za vsako poslovno leto, ne pa za vsako četrtletje.
(2)
Sklep ECB/2001/15 z dne 6. decembra 2001 o izdajanju eurobankovcev (2) določa razdelitev eurobankovcev v obtoku med nacionalne centralne banke (NCB) sorazmerno z njihovimi vplačanimi deleži v kapitalu ECB. Po členu 4 Sklepa ECB/2001/15 in prilogi k temu sklepu je ECB dodeljeno 8 % skupne vrednosti eurobankovcev v obtoku. ECB ima terjatve znotraj Eurosistema do NCB v sorazmerju z njihovimi deleži v ključu vpisanega kapitala v višini, enaki vrednosti eurobankovcev, ki jih izdaja.
(3)
V skladu s členom 2(2) Sklepa ECB/2001/16 z dne 6. decembra 2001 o razporeditvi denarnega prihodka nacionalnih centralnih bank sodelujočih držav članic za poslovno leto 2002 (3), se saldi znotraj Eurosistema iz naslova eurobankovcev v obtoku obrestujejo po referenčni obrestni meri. Po členu 2(3) Sklepa ECB/2001/16 se te obresti poravnajo s plačili preko sistema TARGET.
(4)
Uvodna izjava 6 k Sklepu ECB/2001/16 določa, da bi se prihodek, ki nastaja v ECB od obrestovanja njenih terjatev znotraj Eurosistema do NCB, ki se nanašajo na njen delež eurobankovcev v obtoku, načeloma moral razdeliti med NCB v skladu s sklepi Sveta ECB sorazmerno z njihovimi deleži v ključu vpisanega kapitala in v istem poslovnem letu, ko se nateče.
(5)
Pri razdelitvi prihodka, ki nastaja v ECB od obrestovanja njenih terjatev znotraj Eurosistema do NCB, ki se nanašajo na njen delež eurobankovcev v obtoku, bi morala ECB upoštevati oceno svojega finančnega rezultata za to leto, v kateri je ustrezno vključena potreba po razporeditvi sredstev v rezervacije za tveganja deviznega tečaja, obrestne mere in cene zlata ter razpoložljivost rezervacij, ki se lahko sprostijo za pokritje predvidenih odhodkov.
(6)
Svet ECB bi moral pri ugotavljanju zneska čistega dobička ECB, ki se prenese v sklad splošnih rezerv v skladu s členom 33.1 Statuta, upoštevati, da je treba vsak del tega dobička, ki ustreza prihodku iz naslova eurobankovcev v obtoku, v celoti razdeliti med NCB -
SKLENIL:
Člen 1
Opredelitve
V tem sklepu:
(a)
„sodelujoče države članice“ pomenijo države članice, ki so sprejele euro v skladu s Pogodbo o ustanovitvi Evropske skupnosti;
(b)
„NCB“ pomeni nacionalne centralne banke sodelujočih držav članic;
(c)
„saldi znotraj Eurosistema iz naslova eurobankovcev v obtoku“ pomenijo terjatve in obveznosti, ki nastajajo med posamezno NCB in ECB ter med eno NCB in drugimi NCB zaradi uporabe člena 4 Sklepa ECB/2001/15;
(d)
„prihodek ECB iz naslova eurobankovcev v obtoku“ pomeni prihodek, ki nastaja v ECB od obrestovanja njenih terjatev znotraj Eurosistema do NCB, ki se nanašajo na njen delež eurobankovcev v obtoku, zaradi uporabe člena 2 Sklepa ECB/2001/16.
Člen 2
Vmesna razdelitev prihodka ECB iz naslova eurobankovcev v obtoku
1. Prihodek ECB iz naslova eurobankovcev v obtoku v celoti zapade v plačilo NCB v istem poslovnem letu, v katerem nastane, in se razdeli med NCB sorazmerno z njihovimi vplačanimi deleži v vpisanem kapitalu ECB.
2. ECB razdeli med NCB svoj prihodek iz naslova eurobankovcev v obtoku, ki nastane vsako poslovno leto, na drugi delovni dan naslednjega leta.
3. Znesek prihodka ECB iz naslova eurobankovcev v obtoku se lahko v skladu s sklepom Sveta ECB na podlagi Statuta zmanjša glede na stroške, ki jih ima ECB v zvezi z izdajo in ravnanjem z eurobankovci.
Člen 3
Odstopanje od člena 2
Z odstopanjem od člena 2:
1.
Svet ECB pred koncem poslovnega leta odloči, da se dela ali celotnega prihodka ECB iz naslova eurobankovcev v obtoku ne razdeli v skladu s členom 2, in sicer v obsegu, ki je potreben za to, da znesek razdeljenega prihodka ne preseže čistega dobička ECB za tisto leto, če Svet ECB na podlagi obrazložene ocene s strani Izvršilnega odbora pričakuje, da bo ECB imela skupno letno izgubo ali da bo ustvarila letni čisti dobiček, ki bo manjši od ocenjenega zneska njenega prihodka iz naslova eurobankovcev v obtoku.
2.
Svet ECB lahko pred koncem poslovnega leta odloči, da se del ali celotni prihodek ECB iz naslova eurobankovcev v obtoku prenese v rezervacije za tveganja deviznega tečaja, obrestne mere in cene zlata.
Člen 4
Končni določbi
1. Sklep ECB/2002/9 se razveljavi. Sklicevanja na razveljavljeni sklep se štejejo za sklicevanja na ta sklep.
2. Ta sklep začne veljati naslednji dan po sprejetju.
V Frankfurtu na Majni, 17. novembra 2005

Labels: 2
15
4